משפחה חד הורית היא משפחה בה יש ילד אחד לפחות ויש רק הורה אחד, בעקבות פרידה, נטישה, מוות, או גירושין, הריון מחוץ לנישואין וכדומה.
חוק זה מגדיר מי נחשב להורה יחיד וקובע אילו זכויות והטבות מגיעות למשפחה חד הורית, כמו הכשרה מקצועית, הלוואה לרכישת דירה, והנחה בתשלום למעונות יום.
א. ההורה אינו נשוי ואין לו בן זוג הידוע בציבור.
ב. ההורה נשוי, אך חי בנפרד מבן זוגו בתקופה של שנתיים ומעלה, או נמצא בהליכי גירושין במשך שנתיים לפחות.
ג. אישה עגונה, לפי חוק ביטוח לאומי, נחשבת להורה יחיד, כלומר אישה שבן זוגה נעדר מעל לשנתיים, או שוהה בחו"ל ללא הסכמתה והוא אינו משלם לה דמי מזונות.
ד. אישה שחיה בנפרד מבן זוגה ושהתה במקלט לנשים מוכות במשך 90 יום, והחלה את הליכי הגירושין מבעלה, תוך שנה מהיום הראשון בו נקלטה במקלט.
ה. עולה חדש הנמצא ללא בן זוגו בארץ למעלה משנה ובתקופה שאינה עולה על שנתיים ואין לו בן זוג אחר נחשב להורה יחיד ורשאי לקבל את ההטבות והזכויות.
הורה יחיד זכאי לקבל הכשרה מקצועית, בהתאם לתקנות שר העבודה והרווחה, בכדי שיוכל לדאוג לפרנסתו בכבוד ולכלכלת הילד שברשותו. ההכשרה ניתנת להורה שאינו עובד ומקבל גמלת הבטחה, או קצבת מזונות מביטוח לאומי.
ההורה היחיד יקבל עדיפות בקבלת ילדו למעון יום, ודמי ההחזקה במעון ייקבעו בהתאם להכנסתו. כמו כן, הורים יחידים לילדים מגיל 6 עד 14 זכאים למענק לימודים בתחילת כל שנת לימודים.
הורה יחיד זכאי להלוואה מוגדלת (משכנתא) מטעם המדינה, לצורך סיוע ברכישת דירה. גודל תשלום המשכנתא נקבע ביחס למספר הילדים שברשות ההורה היחיד ובהתאם להכנסתו. כמו כן זכאי ההורה היחיד להנחה בתשלום הארנונה, והנחה בתשלום חשבונות החשמל.
בית הדין לעבודה הוא בעל הסמכות ייחודית לדון ולפסוק בכל תביעה הנובעת מהוראות חוק זה.
השר לעבודה ורווחה ממונה על ביצוע הוראות חוק זה והוא רשאי להתקין תקנות נוספות. תקנות בנוגע לשיכון ולמעונות היום יבוצעו בהסכמת שר האוצר.
לסיכום, משפחה חד הורית בישראל מוגדרת כמשפחה בה קיים ילד אחד, או יותר והורה אחד בלבד. הורה יחיד מוגדר כאדם שאינו נשוי ואין לו בן זוג הידוע בציבור. למשפחה חד הורית מגיעות זכויות והטבות מטעם המדינה, על מנת שההורה יוכל לגדל את ילדיו ולמלא את כל חובותיו וזכויותיו על פי החוק, כגון: לדאוג למזון, לחינוך טוב, לקורת גג נעימה, וגם לבילויים והנאות.